8. juni 2016 Nr. 639

**Kalaallit Nunaanni eqqartuussisarnermik inatsisip allanngortinneqarnera pillugu inatsit**

**(Pinerluttulerinermi suliani il.il. meeqqanik inuusuttunillu video atorlugu killisiuisarneq)**

UAGUT MARGRETHE AAPPAAT, Guutip Saammaassineranik Danmarkip Dronningia imaaliorpugut: Folketingip akueraa aamma Uagut akuersinitsigut inatsit manna aalajangersarpaa:

**§ 1**

Kalaallit Nunaanni eqqartuussisarnermik inatsimmi, inatsit nr. 305, 30. april 2008-meersumi, inatsisikkut nr. 1388, 23. december 2012-imeersukkut, inatsisikkut nr. 735, 25. juni 2014-imeersukkut aamma inatsisikkut nr. 740, 25. juni 2014-imeersukkut allanngortinneqartumi makku allanngortinneqarput:

**1.** § 146-p kingorna ikkunneqarpoq:

»**§ 146 a.** Inuk, § 340 a imaluunniit § 155, imm. 3 malillugit video atorlugu killisiorneqarsimasoq eqqartuussutissap isumaqatigiinniutigineqarnerata nalaani ilisimannittutut nassuiaateqarnissamut pisussaaffeqanngilaq.

*Imm. 2.* Eqqartuussivik qaqutigoorluinnartumik imm. 1-mut ilaasoq inuk eqqartuussutissap isumaqatigiinniutigineqarneratanalaani ilisimannittutut nassuiaateqarnissamut peqqusinnaavaa, tamanna suliap aalajangiiffiginissaanut pingaaruteqarluinnarpat, killisiuinerlu naammanngippat video atorlugu killisioqqinneqassalluni. «

**2.** *§ 147, imm. 1* aamma *2*-mi, »§§ 142-146” imatut allanngortinneqarpoq: »§§ 142-146 a«.

**3.** *§ 155, imm. 3*-mi, oqaaseqatigiit siulliit kingorna ikkunneqarpoq:

»Pinerluttulerinermi suliani tamanna aamma inunnut, § 340 a malillugu video atorlugu killisiorneqarsimasunut atuuppoq, imaluunniit § 340 a, imm. 1-mi piumasaqaatinik naammassinnittumik inummik killisiuineq video atorlugu killisiuinertut ingerlanneqassasoq eqqartuussivik aalajangersimappat.«

**4.** *§ 321 a* imatut oqaasertalerneqassaaq:

»**§ 321 a.** § 340 a imaluunniit § 155, imm. 3 malillugu video atorlugu killisiuineq sioqqullugu pasineqartumut imaluunniit kingusinnerusukkut suliami pasineqalersussamut illersuissussanngortitsisoqassaaq, pineqartoq nammineq illersuisussaminik toqqaasimanngippat, imaluunniit illersuisussatut toqqarneqartoq takkutinngitsoorpat. «

**5.** *§ 340 a, imm. 1,* atorunnaarpoq, taarsiullugulu ikkunneqarluni:

»§ 476 a (video atorlugu killisiuineq) malillugu eqqartuussutissap isumaqatiginniutigineqarnerani immiussap uppernarsaatitut atorneqarnissaa siunertaralugu politiit inummik killisiuinerat videokkut immiunneqarsinnaavoq inuk

1) 13-t inorlugit ukioqarpat,

2) 15-t inorlugit ukioqarpat, paasiniaarnerlu ukuninnga unioqqutitisinernik tunngasuuppat

a) Kalaallit Nunaanni pinerluttulerinermik inatsimmi § 74 imaluunniit kapitali 18 imaluunniit

b) Kalaallit Nunaanni pinerluttulerinermik inatsimmi § 86, imm. 1, imaluunniit § 88, oqaaseqatigiit siulliit, inuk taassumaluunniit qanigisaa pinerlineqarsimappat, pasineqartorlu inuup qanigisaanut ilaappat,

3) 18-it inorlugit ukioqarpat, aamma video atorlugu killisiusoqarnissaanut immikkorluinnaq pissutissaqarpat,

imaluunniit

4) 18-inik taakkuluunniit sinnerlugit ukioqarpat aamma tarnikkut annertuumik nappaateqarpat imaluunniit sulisinnaanera annertuumik annikillisimappat, aamma video atorlugu killisiuisoqarnissaanut immikkorluinnaq pissutissaqarpat.

*Imm. 2.* Illersuisoq video atorlugu killisiuinermi najuutissaaq. «

Imm. 2 tamatuma kingorna imm. 3-nngorpoq.

**6.** *§ 340 a, imm. 2*-mi*,* imm. 3-nngortumi, sumiiffinni marlunni »imaluunniit pasisaq«, aamma »meeraq« imatut allanngortinneqarpoq: ”Inuk«.

**7.** *§ 340 a*-mi *imm. 4*-tut ikkunneqarpoq:

»*Imm. 4.* Video atorlugu killisiuinerup eqqartuussutissap isumaqatiginniutigineqarnerani uppernarsaatitut atorneqarnissaanut pasineqartoq, illersuisorluunniit akerliussappat pineqartoq video atorlugu killisiuinerup ingerlanneqarnerata kingusinnerpaamik sapaatit akunneri sisamat kingorna apeqqut eqqartuussivimmut suliassanngortissavaa. Eqqartuussivik piffissaliussamik qaangiineq utoqqatsissutigineqarsinnaasutut isigineqarsinnaasoq pingaartinngissinnaavaa.«

**8.** *§ 344, imm. 1, oqaaseqatigiit pingajuanni,* »meeqqamik killisiuineq, § 155, imm. 3 malillugu eqqartuussivik aalajangersimappat killisiuineq videomut immiunneqassasoq« imatut allanngortinneqarpoq: »§ 155, imm. 3 malillugu inummik video atorlugu killisiuineq«.

**9.** *§ 448*-mi»atit atorneqarnissaannik inerteqqut«-ip kingorna ikkunneqarpoq: », meeqqamik 15-it inorlugit ukiulimmik imaluunniit inummik, video atorlugu killisiorneqarsimasumik killisiuineq qanoq kimillu ingerlanneqassanersoq,«.

**10.** *§ 467 a* imatut oqaasertalerneqarpoq:

»**§ 467 a.** § 321 a imaluunniit § 155, imm. 3 malillugu video atorlugu killisiuineq eqqartuussutissap isumaqatiginniutigineqarnerani uppernarsaatitut atorneqarsinnaavoq. «

**11.** *§ 743, imm. 1*-imi*,*  »13« imatut allanngortinneqarpoq: »14«, aamma »Kalaallit Nunaanni pinerluttunik isumaginnittoqarfimmi pisortap,” kingorna ikkunneqarpoq: »kredsdommeri, «.

**12.** *§ 743, imm. 2*-mi*,* oqaaseqatigiit siulliit kingorna ikkunneqarpoq:

»Kredsdommerit peqatigiiffianniit inassuteqaateqartoqarnerata kingorna kredsdommeri inatsisinik atortitsinermut ministerimit toqqarneqassaaq. «

**§ 2**

Inatsit ulloq 1. april 2016-imi atuutilersinneqassaaq.

Christiansborg Slot-imi tunniunneqarpoq, ulloq 8. Juni 2016

Kunngisut Atsiorpugut Naqissusiillutalu

MARGRETHE R.

/Søren Pind